Modelbaas hoor sy lot oor seksklagtesDawie de Villiers in die hof Foto: ANA Dawie de Villiers, die Johannesburgse modelagentskapbaas wat tereg staan op verskeie aanklagte wat verkragting, seksuele aanranding en die besit van kinderpornografie insluit, sal na verwagting Woensdag in hooggeregshof in Palm Ridge hoor of hy skuldig is. Slotbetoë in die voortslepende verhoor is op 28 September in dié hof aangehoor waar De Villiers, stigterslid van Modelling South Africa, tereg staan op aanklag van verkragting, seksuele aanranding, onsedelike aanranding, die besit van kinderpornografie, bedrog en diefstal. Die aanklagte dateer uit 2010. Hy staan ook tereg op ŉ aanklag van intimidasie ná ŉ e-pos waarin hy gesê het hy sal sy klaagster doodmaak. Adv. Jacques Pienaar, vir De Villiers, het tydens die verhoor gesê die woorde in die e-posgesprek tussen sy kliënt en Yolande Smit, met wie die beskuldigde ses jaar lank in ŉ verhouding was, was bloot ŉ “woede-reaksie op die bewerings van seksuele aanranding wat een van die voornemende modelle gemaak het”. De Villiers het in die e-pos gesê hy sal een van die meisies vermoor wat hom van seksuele aanranding beskuldig het. Pienaar het Smit na die getuiebank geroep om die bewering te staaf dat die inhoud van die e-pos niks meer was as iemand wat uit woede gepraat het nie. Smit het gesê De Villiers het slegs gesê hy sal sy klaagster doodmaak, omdat hy kwaad was dat sy die meisie gekontak het en dat sy gesê het hy het homself aan haar opgedwing. “Hy het nie bedoel hy sal dit fisiek doen nie,” het Smit getuig. Die klaagster het gesê sy kan nie onthou of sy die e-pos na die meisie aangestuur het oor wie hulle in die e-pos gepraat het nie. Die staat het gesê daar is genoeg bewyse om die voormalige modelagentskapbaas skuldig te bevind gegewe die getal mense wat teen hom getuig het. De Villiers ontken al die bewerings en hou vol sy klaagsters sweer saam teen hom. Regter Cassim Moosa het ná die staat en verdediging se slotbetoë die saak tot 30 November uitgestel wanneer hy sy uitspraak sal lewer. Lees alle vorige berigte oor Dawie de Villiers op Maroela Media.